আট দিন নিখোঁজ ইঞ্জিনিয়ারিং ছাত্রীর দেহ উদ্ধার ফরাক্কার গঙ্গাঘাটে

মালদহ: ট্রেনে (Train) চেপে কলেজ (College) যাচ্ছেন বলে বাড়ি থেকে বেরিয়েছিলেন ইঞ্জিনিয়ারিংয়ের ছাত্রীটি (Engineering Student)। আট দিন নিখোঁজ (Missing) ছিলেন। গত রবিবার পড়তে যাওয়ার জন্য বেরিয়েছিলেন। এদিন, ফরাক্কার গঙ্গার ঘাটে রবিবার উদ্ধার হল তাঁর নিথর, পচা-গলা দেহ। আত্মহত্যা না কি খুন উঠছে প্রশ্ন। কান্নায় ভেঙে পড়েছে পরিবার।

ফোনে অচেনা নম্বর থেকে ২ লক্ষ টাকা মুক্তিপণের মেসেজ আসার একদিনের মধ্যেই উদ্ধার দেহ। মৃত্যুর কারণ নিয়ে দানা বাঁধছে রহস্য। পূর্ণাঙ্গ তদন্তের দাবি। পুলিশ ও স্থানীয় সূত্রে জানা গিয়েছে, মালদহের হরিশ্চন্দ্রপুর থানার এলাকার বাসিন্দা ওই ছাত্রী কলেজ যাওয়ার উদ্দেশ্যে বাড়ি থেকে বের হন। কুলিক ট্রেনে করে যাওয়ার কথা ছিল রামপুরহাট। তারপর সেখান থেকে দুমকায় কলেজে যেতেন। মালদহ টাউন স্টেশন পর্যন্ত বাড়ির সঙ্গে ফোনে কথা হয়। কিন্তু তারপর নিখোঁজ। ফরাক্কা স্টেশনের সিসিটিভি থেকে দেখা যায় সেখানে ট্রেন থেকে নেমে বেরিয়ে গিয়েছিলেন এই ছাত্রী। এনটিপিসি নেতাজি সেতু থেকে উদ্ধার হয় তাঁর ব্যাগ এবং মোবাইল। কিন্তু তারপর আর কোনও খোঁজ ছিল না। শুক্রবার রাতে তাঁর পরিবারে অচেনা একটি নম্বর থেকে মেসেজ আসে। সেখানে বলা হয় তাঁদের মেয়ে কোথায় আছেন তারা বলতে পারবে যদি ২ লক্ষ টাকা দেওয়া হয়। তারপর এদিন ফরাক্কার শঙ্করপুর ঘাট থেকে উদ্ধার দেহ। কী এমন হয়েছিল যে ফরাক্কায় তাঁকে নামতে হয়েছিল? সম্পর্কের টানাপোড়েন নাকি অন্য কোনও কারণ, উঠছে একাধিক প্রশ্ন।